SL Uradni list Evropske unije L 228/21

SKUPNI UKREP SVETA 2004/523/SZVP

z dne 28. junija 2004

o misiji EUJUST THEMIS Evropske unije za krepitev pravne države v Gruziji

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 14, odstavka 3 člena 25 in člena 26 Pogodbe,

ob upoštevanju naslednjega:

(1) Evropska unija (EU) je okrepila svojo prisotnost na Južnem Kavkazu, kar je pokazalo že imenovanje posebnega predstavnika Evropske unije (PPEU) za to regijo. Z navzočnostjo PPEU bo EU nadaljevala z zagotavljanjem koordinacije prizadevanj mednarodne skupnosti v Gruziji in prispevala k tekočim reformnim prizadevanjem nove vlade.

(2) Cilj EU je podpreti proces tranzicije v Gruziji z vsemi vrstami instrumentov EU, med drugim s Sporazumom o partnerstvu in sodelovanju, ki se trenutno v Gruziji izvaja preko vrste programov ES. Nova gruzijska vlada je po prihodu na oblast naredila vrsto odločilnih korakov na področju krepitve pravne države. EU je pripravljena v polnem in tesnem sodelovanju z drugimi mednarodnimi akterji, predvsem z OVSE, Gruziji pomagati pri njenem nadaljnjem napredku in je predvsem odločena novo vlado še naprej podpirati pri njenih prizadevanjih za dvig lokalnih standardov pravne države na raven, ki bo blizu mednarodnim standardom in standardom EU.

(3) Varnostni položaj v Gruziji je stabilen, vendar pa se lahko poslabša, kar ima lahko resne posledice za regionalno in mednarodno varnost ter za krepitev demokracije in pravne države. Zavzetost EU na področju političnih prizadevanj in sredstev bo pripomogla k utrjevanju stabilnosti v tej regiji.

(4) Ministrski predsednik Gruzije, g. Zhvania, je 3. junija 2004 pozval EU, naj v okviru evropske varnostne in obrambne politike (EVOP) v Gruziji pripravi misijo EU za krepitev pravne države, in izjavil, da je treba skleniti ustrezne dogovore glede statusa in dejavnosti te misije. V ta namen bo treba skleniti sporazum med gruzijskimi oblastmi in EU.

(5) V skladu s smernicami sestanka Evropskega sveta od 7. do 9. decembra 2000 v Nici je treba s tem skupnim ukrepom opredeliti vlogo generalnega sekretarja/visokega predstavnika (GS/VP) v skladu s členoma 18 in 26 PEU pri izvajanju ukrepov, ki sodijo v okvir političnega nadzora in strateškega vodenja, ki ju Politični in varnostni odbor (PVO) izvaja v skladu s členom 25 PEU.

(6) Glede na omejen obseg te misije v njej sodelujejo samo države članice EU.

(7) Člen 14(1) PEU poziva, naj se navede referenčni finančni znesek za celotno obdobje izvajanja Skupnega ukrepa; navedba zneskov, ki naj bi se izplačali iz proračuna Skupnosti, odraža voljo zakonodajne oblasti in je podana s pridržkom razpoložljivosti odobrenih pravic za prevzem obveznosti za zadevno proračunsko leto –

SPREJEL NASLEDNJI SKUPNI UKREP:

Člen 1

Misija

(1) Evropska unija v okviru EVOP ustanavlja misijo EUJUST THEMIS Evropske unije za krepitev pravne države v Gruziji, ki jo sestavljata načrtovalna faza, začeta najkasneje 1. julija 2004, in operativna faza, začeta najkasneje 15. julija 2004.

(2) EUJUST THEMIS deluje v skladu s cilji in drugimi določbami, navedenimi v nalogah misije, ki so določene v členu 2.

Člen 2

Naloge misije

(1) EUJUST THEMIS v popolni usklajenosti in kot dopolnilo programom ES in programom drugih donatorjev podpira razvoj horizontalne vladne strategije, ki usmerja proces reforme vseh zadevnih akterjev na področju kazenskega sodstva, vključno z uvedbo mehanizma za koordinacijo in določanjem prioritet za reformo kazenskega sodstva.

(2) V okviru svojih sredstev in zmožnosti bi EUJUST THEMIS tako lahko predvsem

a) zagotavljala nujne smernice za novo strategijo reforme kazenskega sodstva;

b) podpirala celovito koordinacijsko vlogo pristojnih gruzijskih organov na področju reforme pravosodja in boja proti korupciji;

c) po potrebi podpirala načrtovanje nove zakonodaje, na primer zakonika o kazenskem postopku; pa tudi

d) podpirala razvoj mednarodnega ter regionalnega sodelovanja na področju kazenskega sodstva.

(3) EUJUST THEMIS pomaga pri razvoju celovite politike in izboljšanju sposobnosti najvišje ravni za načrtovanje in izvedbo teh načrtov na področjih, za katere je bila ugotovljena potreba po nujni pomoči.

Člen 3

Struktura

(1) EUJUST THEMIS ima načeloma naslednjo strukturo:

a) sedež misije je v Tbilisiju, sestavljajo ga vodja misije in osebje, kot je opredeljeno v operativnem načrtu (OPLAN);

b) strokovnjaki, ki so hkrati nameščeni na primer tudi na naslednjih ključnih položajih v gruzijskih organih: — Uradu ministrskega predsednika, — v Ministrstvu za pravosodje, — v Svetu za nacionalno varnost, — v Sodnem svetu, — v Uradu generalnega državnega tožilca, — v Uradu javnega pravobranilca.

(2) Natančna namestitev bo odvisna od podrobnejše ocene potreb na začetku misije, ki jo je treba izvesti v tesnem sodelovanju z gruzijskimi oblastmi, Komisijo in mednarodnimi donatorji.

Člen 4

Vodja misije in strokovnjaki misije

(1) Vodja misije opravlja dnevno upravljanje misije EUJUST THEMIS in je odgovoren za osebje in disciplinske zadeve.

(2) Vodja misije podpiše pogodbo s Komisijo.

(3) Vsi strokovnjaki osebja misije EUJUST THEMIS ostanejo podrejeni ustrezni državi članici EU ali instituciji EU ter opravljajo svoje naloge in delujejo v interesu misije. Med misijo in po njenem izteku so strokovnjaki misije dolžni spoštovati kar največjo diskretnost glede vseh dejstev in informacij v zvezi z misijo.

Člen 5

Načrtovalna faza

(1) Med načrtovalno fazo misije se vzpostavi skupino za načrtovanje, ki jo sestavljajo vodja misije, ki vodi skupino, in osebje, potrebno za opravljanje nalog, ki izhajajo iz potreb misije.

(2) Med načrtovanjem bo prednostna naloga skupine izvedba celostne ocene položaja, ki se lahko po potrebi posodablja.

(3) Skupina za načrtovanje bo izdelala OPLAN in pripravila vse tehnične instrumente, potrebne za izvedbo misije EUJUST THEMIS. OPLAN bo upošteval celostno oceno položaja. OPLAN potrdi Svet.

(4) Skupina za načrtovanje se pri svojem delu tesno usklajuje z ustreznimi mednarodnimi akterji, vključno z OVSE, Svetom Evrope in bilateralnimi donatorji.

Člen 6

Osebje

(1) Število in pristojnosti osebja misije EUJUST THEMIS so v skladu z nalogami misije, določenimi v členu 2, in strukturo, določeno v členu 3.

(2) Strokovnjake misiji dodelijo države članice EU ali institucije EU. Obdobje dodelitve mora znašati eno leto. Vsaka država članica nosi stroške v zvezi s strokovnjaki misije, ki jih je dodelila misiji, vključno s plačami, zdravstvenim zavarovanjem, dodatki, razen dnevnic in potnih stroškov za pot v in iz Gruzije.

(3) EUJUST THEMIS zaposli potrebno mednarodno in lokalno osebje na pogodbeni osnovi.

Člen 7

Status osebja

(1) Status osebja misije EUJUST THEMIS v Gruziji, vključno s privilegiji, imunitetami in dodatnimi jamstvi, potrebnimi za dokončanje in tekoče izvajanje misije EUJUST THEMIS, se dogovori v skladu s postopkom, določenim v členu 24 PEU. GS/VP, ki pomaga predsedstvu, lahko v njegovem imenu v pogajanjih doseže te dogovore.

(2) Država članica EU ali institucija EU, ki je dodelila člana osebja, je odgovorna za vse pritožbe v zvezi z dodelitvijo, ki jih vložijo člani osebja ali pa se nanašajo nanje. Zadevna država članica EU ali zadevna institucija EU je odgovorna za vložitev morebitne tožbe zoper dodeljenega člana osebja

Člen 8

Struktura poveljevanja

(1) Misija EUJUST THEMIS ima kot operacija za krizno upravljanje, ki sodi v širši okvir prizadevanj EU za vzpostavitev pravne države v Gruziji, enotno strukturo poveljevanja.

(2) PPEU poroča Svetu preko GS/VP.

(3) PVO zagotavlja politični nadzor in strateško vodstvo.

(4) Vodja misije vodi misijo EUJUST THEMIS in opravlja vsakodnevno upravljanje.

(5) Vodja misije poroča GS/VP preko PPEU.

(6) GS/VP usmerja vodjo misije preko PPEU.

Člen 9

Politični nadzor in strateško vodstvo

(1) PVO izvršuje pod odgovornostjo Sveta politični nadzor in strateško vodstvo misije. Svet pooblašča PVO za sprejemanje ustreznih odločitev v skladu s členom 25 PEU. To pooblastilo obsega pristojnosti za imenovanje vodje misije na predlog GS/VP in za spremembo OPLAN ter strukture poveljevanja. Pooblastila za odločanje v zvezi s cilji in prenehanjem operacije so pridržana Svetu, ki mu pomaga GS/VP.

(2) PVO v rednih presledkih poroča Svetu.

(3) PVO v rednih presledkih prejema poročila od vodje misije v zvezi s potekom misije. PVO lahko po potrebi na svoje sestanke povabi vodjo misije.

Člen 10

Finančna ureditev

(1) Referenčni finančni znesek za kritje odhodkov, povezanih z misijo, znaša 2 050 000 EUR.

(2) Odhodki, ki se financirajo iz zneska, določenega v odstavku 1, se upravljajo v skladu s postopki in pravili, ki se uporabljajo za splošni proračun Evropske unije, ob upoštevanju izjeme, da nobeno predfinanciranje ne ostane lastnina Skupnosti. Državljani tretjih držav se lahko prijavljajo na javne razpise za sklenitev pogodb.

(3) Vodja misije izčrpno poroča in je nadzorovan s strani Komisije v zvezi z dejavnostmi, ki se izvajajo v okviru njegove pogodbe.

(4) Finančna ureditev upošteva operativne potrebe misije EUJUST THEMIS, vključno z združljivostjo opreme.

(5) Odhodki so upravičeni od datuma začetka veljavnosti tega skupnega ukrepa.

Člen 11

Ukrepanje Skupnosti

(1) Svet se seznanja z namero Komisije, da svoje delovanje usmeri v doseganje ciljev tega skupnega ukrepa, če je potrebno tudi z ustreznimi instrumenti Skupnosti.

(2) Svet se prav tako seznanja s potrebo po določitvi pogojev in načinov koordinacije tako v Tbilisiju kot v Bruslju.

Člen 12

Razkritje tajnih informacij

GS/VP se pooblašča, da tajne informacije in dokumente EU do stopnje „RESTREINT UE“, pripravljene za namene operacije, razkrije v skladu z operativnimi potrebami misije državi gostiteljici, OVSE, Svetu Evrope in ZN, in sicer v skladu s predpisi Sveta o varovanju tajnosti. V ta namen bodo sklenjeni lokalni dogovori.

Člen 13

Začetek veljavnosti

Ta skupni ukrep začne veljati na dan sprejetja.

Njegova veljavnost se izteče 14. julija 2005.

Člen 14

Objava

Ta skupni ukrep se objavi v Uradnem listu Evropske unije.